Unieke erfenis by biblioteek te sien | Netwerk24
Unieke erfenis by biblioteek te sien
'n Foto-uitstalling van familie-erfstukke is tans in die Idasvallei-biblioteek te sien.
Dié uitstalling is deel van vanjaar se e'Bosch-erfenisfees en sluit in foto's van erfstukke so ver terug as die 1800's.
Van die erfstukke behoort aan die Newman-familie in Idasvallei. "Die meeste erfstukke kom uit my ouerhuis en huise van familielede. Dit is meestal stukke wat ons ouers en voorouers vir ons nagelaat het. 'n Mens kry nie meer sulke pragtige meubels met sulke houtsneewerk nie," vertel Justin Newman terwyl hy na 'n foto van 'n kas wys.
Colleen Adonis, wat vir die afgelope 27 jaar in die biblioteek werk, reël elke jaar 'n uitstalling oor 'n deel van Idasvallei se geskiedenis in die biblioteek.
"Familie-erfstukke is baie belangrik en moet behoue bly soos ons erfenis," sê Colleen.
Volgens haar is dit belangrik om Idasvallei se geskiedenis te bewaar. "Ons het so 'n ryk geskiedenis. Dis belangrik om 'n plaaslike versameling van inligting oor ons gemeenskap te hê."
Sy sê leerders doen gereeld navraag vir skooltake en dit help hulle baie om die inligting beskikbaar te stel.